Pro România va începe, săptămâna viitoare, discuţiile cu partidele de Opoziţie pentru iniţierea, după alegerile europarlamentare, a unei moţiunii de cenzură pentru a schimba Executivul şi pentru a forma un guvern de uniune naţională, a anunţat, duminică, vicepreşedintele Pro România, Mihai Tudose.

FOTO: INQUAM PHOTOS - Octav Ganea

„Un grup de lucru al partidului, format din foşti miniştri, a lucrat la o schiţă de program de guvernare, pentru că imediat după alegerile europarlamentare, dat fiind o nouă configuraţie politică, să începem demersurile pentru a schimba acest Guvern, care duce România efectiv în gard. Este incredibil ce se întâmplă, cu promisiuni pentru oameni dezamăgiţi, se dădeau credite de 200 de mii de euro, dar în prima fază se dădeau la zece mii de oameni, sumele sunt absolut astronomice”, a afirmat fostul prim-ministru Mihai Tudose într-o conferinţă de presă.

El a apreciat că PSD şi ALDE nu mai au legitimitate să fie la guvernare.

„De săptămâna viitoare vom începem discuţiile cu restul Opoziţiei, ca, după alegerile europarlamentare, când este clar că nu mai există legitimitate pentru actuala Putere. (...) Este clar că PSD plus ALDE o să aibă un scor în jur de 20 de 30 la sută. Cu acest scor este clar că nu vor avea legitimitatea să conducă ţara, deci după 27 mai facem toate demersurile să iniţiem o moţiune de cenzură să-i dăm jos şi Pro România - să vedem, într-o formulă de guvern de uniune naţională - să intre la guvernare”, a mai spus Tudose.

Întrebat dacă în acest guvern ar putea intra şi UDMR, Tudose a precizat că în toate luările de poziţie UDMR a arătat că nu este interesată să intre la guvernare.

Sursa. Agerpres